[Gregorius Episcopus, servus servorum Dei, Hugoni venerabili Cluniacensi Abbati, salutem et Apostolicam benedictionem. Matisconensis frater et Coëpiscopus noster Landricus ad Apostolorum limina veniens, conquestus est apud nos Ecclesiæ suæ jura à te sibi auferri, quæ prædecessorum suorum temporibus, etiam Simoniacorum quietè visa est gaudere. Nos ergo dignum esse et competens adjudicavimus, ut quæ bona temporibus irreligiosorum Ecclesia sine molestiâ tenuit, eisdem sub Pastore religioso in Romanâ Ecclesiâ ordinato privari absque ratione non debeat. Quapropter dilectionem tuam monemus ut res illas, super quibus prædicta Matisconensis Ecclesia queritur, et usque ad supra memorati fratris nostri tempus possedit, deinceps quoque aut quietè retinere permittas, aut concambium competens reddere studeas. Quod si inter vos hanc causam non potestis ipsi componere, volumus fratrem nostrum Diensem Episcopum, et sancti Pauli Abbatem negotio huic interesse, quatenùs eorum adhibita diligentia finis his inveniri rectus et congruus valeat, ac inter vos ulteriùs dissensio nulla remaneat. Sine concordiâ namque neque Religiositatem dicimus quicquam valere, neque aliud opus, etsi bonum videatur aliquid esse. absque datâ.]